***Výbor***

 ***Národnej rady Slovenskej republiky***

 ***pre pôdohospodárstvo, životné prostredie***

 ***a ochranu prírody***

 70. schôdza výboru

 Číslo: 1670/2009

**501**

**U z n e s e n i e**

**Výboru Národnej rady Slovenskej republiky**

**pre pôdohospodárstvo, životné prostredie a ochranu prírody**

**z 1. decembra 2009**

k vládnemu návrhu zákona o národnej infraštruktúre pre priestorové informácie (tlač 1220)

 **Výbor Národnej rady Slovenskej republiky**

 **pre pôdohospodárstvo, životné prostredie a**

 **ochranu prírody**

 **A. s ú h l a s í**

s vládnym návrhom zákona o národnej infraštruktúre pre priestorové informácie s týmito pripomienkami:

1. K § 2

V § 2 definovať nové písm. 1) znie:

„1) Verejná úloha je úloha financovaná z verejných prostriedkov.“

 Legislatívno-technická úprava

2. K § 2 písm. a)

Písmeno a) znie:

„a) národná infraštruktúra pre priestorové informácie sú metaúdaje, súbory priestorových údajovx), služby priestorových údajov, sieťové služby a sieťové technológie, dohody o zdieľaní, prístupe a využívaní údajov pre akúkoľvek činnosť, pre ktorú sú tieto údaje využiteľné, koordinačné a monitorovacie mechanizmy, procesy a postupy zriadené, prevádzkované alebo sprístupnené,“

Poznámka pod čiarou k odkazu 1 znie:

„x) § 2 ods. 14 zákona č. 215/1995 Z. z. o geodézii a kartografii v znení zákona č. 600/2008 Z. z. „.

Navrhovanou úpravou a doplnením poznámky pod čiarou sa definuje podmienka pre interoperabilitu v národnej infraštruktúre pre priestorové informácie.

3. K § 2 písm. g)

V § 2 písmeno g) znie:

„g) priestorový údaj je každý údaj o priestorom objekte s priamym alebo nepriamym odkazom na jeho konkrétnu polohu alebo geografickú oblasť,“

Navrhovanou úpravou sa upresňuje na čo sa vzťahuje písmeno.

4. K § 3 ods. 1

V § 3 ods. 1 písm. b) znie:

„b) Právnická osoba zriadená zákonom a právnická osoba založená alebo zriadená orgánom verejnej správy podľa osobitného predpisu2) , ktorá plní verejné úlohy.

 Legislatívno-technická úprava

5. K § 5 ods. 1 písm. b)

V písmene b) sa slová „§ 6 ods. 1 písm. d)“ nahrádzajú slovami „§ 6 ods. 2 písm. d)“.

Legislatívna pripomienka; oprava vnútorného odkazu.

6. K § 5 ods. 2

V § 5 ods. 2 sa vypúšťajú slová „(ďalej len „členská štát“)“ a na konci sa pripájajú slová „Európskej únie“.

Navrhovanou úpravou sa vypúšťa legislatívna skratka „členský štát“ z dôvodu, že jej zavedenie viac komplikuje ako napomáha pochopeniu ustanovení zákona.

7. K § 8 ods. 2

V § 8 ods. 2 sa slová „ak sa týkajú niektorej z tém uvedených v prílohách č. 1 až 3“ nahrádzajú slovami „ak spĺňajú podmienky uvedené v § 3 ods. 2, požiadavky ustanovené osobitným predpisom 4)“.

Navrhovanou úpravou sa upresňujú podmienky, kedy môžu byť na národnom geoportáli sprístupnené súbory tretích strán.

8. K § 8

§ 8 sa dopĺňa odsekom 3, ktorý znie:

„(3) O skutočnosti podľa odseku 1 je povinná osoba povinná informovať na vlastných prístupových miestach.“

Navrhovanou úpravou sa spresňujú povinnosti povinnej osoby.

9. K § 9 ods. 2

V odseku 2 sa slová „§ 11 ods. 7“ nahrádzajú slovami „§ 11 ods. 6“.

 Legislatívna pripomienka; oprava vnútorného odkazu.

10. K § 9 ods. 4

V § 9 ods. 4 sa za slová „členských štátov“ vkladajú slová „Európskej únie“.

Úprava sa navrhuje v súvislosti s vypustením legislatívnej skratky „členský štát“ v § 5 ods. 2 vládneho návrhu zákona.

11. K § 9 ods. 5

V § 9 ods. 5 sa za slová „členské štáty“ vkladajú slová „Európskej únie“.

Úprava sa navrhuje v súvislosti s vypustením legislatívnej skratky „členský štát“ v § 5 ods. 2 vládneho návrhu zákona.

12. K § 10 ods. 3

V odseku 3 sa slovo „podľa“ nahrádza slovami „z dôvodov podľa“.

Legislatívna pripomienka; citované ustanovenia uvádzajú dôvody k obmedzeniu chránené záujmy a nie dôvody k obmedzeniu, čo treba primerane vyjadriť.

13. K § 11 ods. 2

V § 11 ods. 2 prvej vete sa slová „zabezpečujú“ nahrádzajú slovami „budú použité na kompenzáciu nákladov na“ a za slovo „prípadoch“ sa vkladajú slová „tých súborov priestorových údajov“.

Navrhovanou úpravou sa upresňuje znenie odseku 2.

14. K § 11 ods. 5

V odseku 5 sa slová „§ 6 ods. 1 písm. b) až e)“ nahrádzajú slovami „§ 6 ods. 2 písm. b) až e)“.

Legislatívna pripomienka; oprava vnútorného odkazu.

15. K § 11 ods. 6

V § 11 ods. 6 sa na konci pripája táto veta:

„Výšku týchto nákladov je povinná osoba povinná uverejniť prostredníctvom internetu alebo prostredníctvom iného vhodného telekomunikačného prostriedku.“

Navrhovaná úprava zohľadňuje skutočnosť, že možný zákazník , ale aj pracovníci povinnej osoby musia mať rámcové čísla o výške poplatkov už pred žiadosťou o poskytnutie služieb a údajov.

16. K § 11 ods. 6

V odseku 6 sa slová „odsekov 2, 4 až 6“ nahrádzajú slovami „odsekov 2, 4 a 5“.

Legislatívna pripomienka; odsek 6 predmetného ustanovenia neobsahuje pravidlo vyberania poplatku.

17. K § 13 ods. 1 písm. c)

V písmene c) [nesprávne označené d)] sa čiarka na konci nahrádza slovami „podľa § 6 ods. 1,“.

Legislatívna pripomienka v súlade so zaužívanou legislatívnou praxou; povinnosť zriadiť a prevádzkovať sieťové služby je ustanovená v § 6 ods. 1.

18. K § 13 ods. 3

V ods. (3) začiatok prvej vety bude znieť: „Inšpekcia v rozhodnutí o uložení pokuty súčasne uloží“

Ak nastane porušenie povinností, ktoré vedú k uloženiu pokuty, orgán musí uložiť – nie len možnosť uložiť – aj povinnosť nápravy následkov protiprávneho konania.

19. K § 13 ods. 3

V odseku 3 sa slová „až do dvojnásobku sumy“ nahrádzajú slovami „až do výšky dvojnásobku sumy“.

Legislatívna pripomienka v súlade so zaužívanou legislatívnou praxou.

20. K § 14 ods. 1

V § 14 ods. 1 sa slová „Ministerstvo do 15. mája 2010“ nahrádzajú slovami „Ministerstvo prvýkrát najneskôr do 15 mája 2010 a potom každé tri roky“.

Navrhovanou úpravou sa zjednodušuje pôvodne navrhované ustanovenie.

21. K § 14 ods. 2

V § 14 sa vypúšťa odsek 2.

Odsek 3 sa označuje ako odsek 2

Navrhovanou úpravou sa zjednodušuje pôvodne navrhované ustanovenie.

22. K nadpisu § 15

V nadpise § 15 sa slovo „ustanovenie“ nahrádza slovom „ustanovenia“.

Nadpis paragrafu má zodpovedať jeho obsahu.

23. K § 17

V § 17 sa slová „1. januára 2010“ nahrádzajú slovami „1. februára 2010“.

Neskoršiu účinnosť zákona navrhujeme z toho dôvodu, že treba rátať s lehotou potrebnou na prerokovanie návrhu zákona jeho podpísanie a vyhlásenie pri zachovaní potrebnej legisvakančnej lehoty.

24. K  prílohe č. 1

Poznámka pod čiarou k odkazu 15 znie:

„15) Rozhodnutie Európskeho parlamentu a Rady č. 1692/96/ES z 23. júla 1996 o     základných usmerneniach Spoločenstva pre rozvoj transeurópskej dopravnej siete     (Mimoriadne vydanie Ú. v. EÚ kap. 7/ zv. 2; Ú. v. ES L 228, 9.9. 1996) v platnom      znení.“.

Ide o legislatívno-technickú úpravu súvisiacu so zaužívaným spôsobom citácie právnych aktov ES a EÚ.

25. K prílohe č. 1

Nadpis prílohy č. 1 znie: „Témy priestorových údajov“

Navrhovanou úpravou nadpisov príloh sa odstraňuje ich pôvodná nezrozumiteľnosť.

26. K prílohe č. 2

Nadpis prílohy č. 1 znie: „Témy priestorových údajov II“

Navrhovanou úpravou nadpisov príloh sa odstraňuje ich pôvodná nezrozumiteľnosť.

27. K prílohe č. 3

Nadpis prílohy č. 3 znie: „Témy priestorových údajov III“

Navrhovanou úpravou nadpisov príloh sa odstraňuje ich pôvodná nezrozumiteľnosť.

 **B. o d p o r ú č a**

 **Národnej rade Slovenskej republiky**

vládny návrh zákona o národnej infraštruktúre pre priestorové informácie **schváliť.**